LT Europos Sąjungos oficialusis leidinys C 322/33

Pakeitimo paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2009/C 322/10

Šiuo paskelbimu suteikiama teisė pareikšti prieštaravimą pakeitimo paraiškai pagal Tarybos reglamento (EB) Nr. 510/2006 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

PAKEITIMO PARAIŠKA

TARYBOS REGLAMENTAS (EB) Nr. 510/2006

Pakeitimų paraiška pagal 9 straipsnį

„PROSCIUTTO TOSCANO“

EB Nr.: IT-PDO-0217-1494-10.06.2005

SGN ( ) SKVN ( X )

1. Keičiamosios specifikacijos dalys:

—  Produkto pavadinimas — Produkto aprašymas —  Vietovė —  Kilmės įrodymas — Gamybos būdas —  Ryšys su vietove — Ženklinimas etiketėmis —  Nacionaliniai reikalavimai —  Kita (nurodyti)

2. Pakeitimų pobūdis:

—  Bendrojo dokumento arba santraukos pakeitimas — Įregistruotų SGN arba SKVN, kurių nei bendrojo dokumento, nei santraukos nebuvo skelbta, specifikacijų dalinis pakeitimas —  Specifikacijos pakeitimas, dėl kurio bendrojo dokumento keisti nereikia (Reglamento (EB) Nr. 510/2006 9 straipsnio 3 dalis) —  Laikini specifikacijos pakeitimai dėl valdžios institucijų nustatytų privalomų sanitarijos ar fitosanitarijos priemonių (Reglamento (EB) Nr. 510/2006 9 straipsnio 4 dalis)

3. Pakeitimas (-ai):

3.1. Produkto aprašymas:

Pakeitimais siekiama tiksliau apibrėžti chemines ir chemines-fizines gaminio savybes, atsižvelgiant į Reglamentą (EB) Nr. 510/2006, bei jo pakavimo taisykles.

Tiksliau aprašomos žaliavos savybės, siekiant išsamiau nurodyti kontrolės institucijos tikrintinus aspektus.

Pakeitimu nustatoma, kad kumpis paženklinamas metaline plomba, prieš jį apdorojant, siekiant užtikrinti gaminio identifikavimą ir atsekamumą.

Pakeitimais siekiama geriau aprašyti išpjaustymą ir tiksliau nurodyti, kiek daugiausiai šlaunikaulis gali būti išsikišęs iš kumpio, kad galutinės kumpių formos būtų taisyklingos, vienodos ir vartotojas jas galėtų lengvai atskirti.

Numatoma, kad ant galutinio gaminio būtų išdegintas skiriamasis ženklas jo kilmei ir atsekamumui užtikrinti.

3.2. Gamybos būdas:

Nuspręsta, kad tikslinga nurodyti, jog pjaustymo ir pakavimo operacijos turi būti atliekamos gamybos zonoje, siekiant išsaugoti saugomos nuorodos reputaciją, susijusią ne tik su gaminio autentiškumu, bet ir su jo savybių ir ypatumų išsaugojimu. Prosciutto Toscano kumpis vertinamas už „gerą subrandinimą“, kompaktiškumą, už tai, kad tarp raumenų sluoksnių nėra tarpelių, už griežtai nustatytą drėgnio kiekį, dėl kurio kumpio griežinėliai ne minkšti, o stangrūs. Galutiniam vartotojui turi būti užtikrinta, kad visų pateiktų prekiauti tipų Prosciutto Toscano kumpių minėtos savybės būtų vienodos, neatsižvelgiant į tai, ar kumpis parduodamas supjaustytas griežinėliais ir supakuotas, ar jis parduodamas atpjaunant nuo viso kumpio. Todėl siekiant užtikrinti tokius pačius reikalavimus Prosciutto Toscano gamybos technologijoje, griežinėliais pjaustyti ir parduoti skirtiems kumpiams nustatytas papildomas dviejų mėnesių brandinimo laikotarpis.

Jei griežinėliais ar gabaliukais pjaustyti skirti kumpiai būtų ilgai laikomi kitokioje nei numatyta aplinkoje, jie įgytų savybių, nederančių su pripažįstamomis Prosciutto Toscano kumpio savybėmis, t. y. galėtų atsirasti neįprasto pelėsio, nenormaliai sumažėti proteinų ir dėl to pasikeistų proteolizės rodiklis, arba jo riebalai apkarstų, ir kumpis įgautų vartotojų tradiciškai vertinamo skonio ir kvapo neatitinkančias savybes. Apkartimą skatina kai kurios aplinkos ir gaminio laikymo sąlygos, kaip laikymas aukštoje temperatūroje, stiprus oro judėjimas saugojimo patalpose, ir dėl jo labai pakinta riebalinė kumpio dalis, ji gali pagelsti, gali pablogėti jos konsistencija, joje gali atsirasti lakios organinės medžiagos, sukeliančios apkartusio maisto kvapą. Dėl tokio kokybės pablogėjimo gali iš esmės pasikeisti Prosciutto Toscano kumpiui būdingos savybės, susijusios su riebalinės dalies spalva, su jo standumu ir sukibimu su raumeniu. Be to, laikant nesupakuotus mėsos gabalus ar pjaustytus griežinėlius, gali stipriai oksiduotis jų valgomasis paviršius be odos, jis gali paruduoti, gali apdžiūti atviros raumeninės dalies paviršius arba, esant labai dideliam drėgniui, mėsa gali suminkštėti.

3.3. Ženklinimas etiketėmis:

Įtraukiama dalis dėl specifikacijoje nurodytus reikalavimus atitinkančios žaliavos ir gaminio ženklinimo plomba, siekiant užtikrinti atsekamumą ir tikrinimą per visą gamybos procesą.

SANTRAUKA

TARYBOS REGLAMENTAS (EB) Nr. 510/2006

„PROSCIUTTO TOSCANO“

EB Nr. IT-PDO-0217-1494-10.06.2005

SGN ( ) SKVN ( X )

Šioje santraukoje informacijos tikslais pateikiami pagrindiniai produkto specifikacijos duomenys.

1. Kompetentinga valstybės narės įstaiga:

Pavadinimas: Ministero delle politiche agricole e forestali Adresas: Via XX Settembre 20 00187 Roma RM ITALIA Tel. +39 0646655104 Faksas +39 0646655306 El. paštas: ssaco7@politicheagricole.gov.it

2. Grupė:

Pavadinimas: Consorzio del Prosciutto Toscano Adresas: Via G. Marignolli 21/23 50127 Firenze FI ITALIA Tel. +39 0553215115 Faksas +39 0553215115 El. paštas: — Sudėtis: Gamintojai ir (arba) perdirbėjai ( X ) kiti ( )

3. Produkto rūšis:

1.2. klasė Mėsa ir mėsos produktai

4. Specifikacija:

(Reglamento (EB) Nr. 510/2006 4 straipsnio 2 dalyje pateiktų reikalavimų santrauka)

4.1. Pavadinimas:

„Prosciutto Toscano“

4.2. Aprašymas:

Prekiauti pateikiamam Prosciutto Toscano kumpiui būdingos tokios fizinės, organoleptinės, cheminės ir cheminės-fizinės savybės: kumpis pusapvalės formos, jo prapjautoje dalyje matoma ne daugiau kaip per 8 cm išsikišusi šlaunikaulio galvutė; jo svoris yra apie 8–9 kg, bet ne mažesnis kaip 7,5 kg; pjūvio vietoje mėsos spalva gali būti nuo ryškiai raudonos iki šviesiai raudonos spalvos, yra šiek tiek tarpraumeninių riebalų; poodiniai riebalai grynos baltos spalvos, su nežymiais rausvais ruoželiais, kompaktiški, tarp sluoksnių nėra tarpelių, stipriai prigludę prie raumens paviršiaus.

Skonis delikatus, tinkamo stiprumo, kvapas ir savybės išgauti naudojant tradicinius gamybos ir brandinimo metodus.

Būdingos tokios cheminės ir cheminės-fizinės savybės:

Druska (išreikšta NaCl) % ne daugiau kaip 8,3 Raumens drėgnis % ne didesnis kaip 61,0 Proteolizės rodiklis % ne didesnis kaip 30,0 Nitratai ir nitratai kartu ne daugiau kaip 95 p.p.m

4.3. Geografinė vietovė:

Prosciutto Toscano kumpiui gaminti skirtos kiaulės turi būti auginamos Lombardijos, Emilijos-Romanijos, Markės, Umbrijos, Lacio, Toskanos regionuose.

Prosciutto Toscano ruošiamas, gaminamas ir pakuojamas tradicinėje jo gamybos vietovėje, į kurią patenka visa Toskanos regiono teritorija.

4.4. Kilmės įrodymas:

Produkto kokybę ir atsekamumą per visą gamybos procesą užtikrina kontrolės institucija pagal Reglamentą (EB) Nr. 510/2006.

4.5. Gamybos būdas:

Gamybos metodikoje, be kita ko, nustatyta, kad 4.3 punkte nurodytoje vietovėje atvestos, išaugintos ir paskerstos kiaulės turi būti ne didesnio kaip 160 kg svorio (paklaida mažesnė nei 10 %) ir būti ne daugiau kaip 9 mėnesių amžiaus. Prosciutto Toscano gaminamas iš šviežių kiaulių šlaunų, tos kiaulės yra tradicinės bazinės grynaveislės Large White ir Landrace kiaulės arba iš jų išvestos kiaulės.

Iš karto po skerdimo, kumpiai atskiriami nuo skerdenos ir ne mažiau kaip parą vėsinami – 2 iki + 2 °C temperatūroje. Po to pradedamas išpjaustymas. Šviežio išpjaustyto kumpio svoris turi būti ne mažesnis kaip 11,8 kg.

Prieš pradėdamas apdoroti kumpį, gamintojas patikrina, ar kumpis atitinka nustatytus reikalavimus, ant kiekvieno kumpio uždeda metalinę plombą iš nerūdijančio metalo apskritos plokštelės, kurioje yra reljefiška santrumpa P.T., kumpio apdorojimo pradžios data, nurodant mėnesį (romėniškais skaitmenimis) ir metus (arabiškais skaitmenimis). Plomba uždedama specialiu įtaisu taip, kad jos nebūtų įmanoma nuimti.

Kumpio apdorojimas prasideda sūdymu, kuris turi būti atliktas ne vėliau kaip 120 valandų po skerdimo. Sūdoma „sausuoju“ metodu, naudojant druską, pipirus ir natūralius augalinės kilmės prieskonius. Po sūdymo kumpiai pakankamai ilgą laiką nejudinami, kad būtų užtikrinta optimali ir tolygi dehidratacija, prieš juos nuplaunant; plaunama drungnu vandeniu, nenaudojant dezinfekuojančių medžiagų. Po to kumpiai nusausinami specialioje patalpoje ir turi būti laikomi kontroliuojamos temperatūros ir drėgnio patalpose. Kumpio paruošimas baigiamas aptepant oda nepadengtą mėsos paviršių riebalų, grūdų ar ryžių miltų ir druskos, pipirų bei natūralių augalinės kilmės prieskonių mišiniu. Kumpiai brandinami specialiose patalpose, kurios gerai vėdinamos ir kuriose palaikoma nuo 12 iki 25 °C temperatūra. Brandinimo laikotarpiu leidžiama ventiliuoti, kumpius laikyti natūralioje šviesoje ir drėgmėje, atsižvelgiant į gamybos vietos klimato veiksnius. Kumpių, kurių svoris nuo 7,5 iki 8,5 kg, brandinimo laikotarpis, t. y. nuo sūdymo iki pateikimo prekiauti, turi būti ne trumpesnis kaip 10 mėnesių, o kumpių sveriančių daugiau kaip 8,5 kg – 12 mėnesių.

Pjaustyti griežinėliais skirtų Prosciutto Toscano kumpių, kurių svoris nuo 7,5 iki 8,5 kg, brandinimo laikotarpis, t. y. nuo sūdymo iki pateikimo prekiauti, turi būti ne trumpesnis kaip 10 mėnesių, o kumpių sveriančių daugiau kaip 8,5 kg – 12 mėnesių.

Baigus kumpių brandinimą gamintojas, dalyvaujant kontrolės institucijos darbuotojui, ant kumpių išdegina užrašą „PROSCIUTTO TOSCANO DOP“. Atskirų gamybos etapų atsekamumo tikslais prie ženklo gali būti papildomai nurodyti du skaitmenys, kuriais nurodomi kiti gamybos proceso veikėjai.

Prosciutto Toscano 4.3 punkte nurodytoje gamybos vietovėje pjaustomas griežinėliais ir pakuojamas turi būti pasibaigus brandinimui, kad būtų laikomasi reikalaujamos skirtingos brandinimo trukmės, kai kumpis skirtas parduoti pjaustytas, ir kad jis išlaikytų su drėgniu ir raumeninės dalies išvaizda susijusias savybes, bei su 4.2 punkte aprašytos riebalinės dalies savybes. Jei griežinėliais ar gabaliukais pjaustyti skirti kumpiai būtų ilgai laikomi kitokioje nei numatyta aplinkoje, jie įgytų savybių, nederančių su pripažįstamomis Prosciutto Toscano kumpio savybėmis, t. y. galėtų atsirasti neįprasto pelėsio, nenormaliai sumažėti proteinų ir dėl to pasikeistų proteolizės rodiklis, arba jo riebalai apkarstų, ir kumpis įgautų vartotojų tradiciškai vertinamo skonio ir kvapo neatitinkančias savybes. Be to, dėl nesupakuotų mėsos gabalų ar pjaustytų griežinėlių laikymo, gali stipriai oksiduotis valgomasis mėsos paviršius, jis gali paruduoti, gali apdžiūti atviros raumeninės dalies paviršius arba mėsa gali suminkštėti, esant labai dideliam drėgniui.

4.6. Ryšys su geografine vietove:

Saugomą kilmės nuorodą turinčio gamino savybės priklauso nuo aplinkos sąlygų, gamtos ir žmogiškųjų veiksnių. Ypač svarbios žaliavos savybės, kurios būdingos apibrėžtai makrozonai. Vietovėje, iš kurios gaunama žaliava, gyvulininkystės vystymąsi skatino platus grūdinių kultūrų auginimas ir daug perdirbimo įmonių, dėl to daugiausia dėmesio skiriama kiaulininkystei.

Tai, kad Prosciutto Toscano kumpio gamyba sutelkta vienoje vietoje, pagrindžiama 4.3 punkte nurodytos mikrozonos sąlygomis. Toskanos regionas savo forma ir geografine padėtimi tinka kokybiško kumpio gamybai. Taip pat klimatas, kuris labai skiriasi nuo kaimyninių regionų klimato, labai tinka gaminiui brandinti. Toks klimatas idealiai tinka geram aplinkos ir tipinių regiono gaminių ryšiui atsirasti, jis sudaro sąlygas lėtai ir tinkamai brandinti tuos produktus (vyną, aliejų, sūrį ir, aišku, kumpį).

Aplinkos veiksniai glaudžiai susiję su gamybos vietos, kurioje daugiausia vėsių slėnių ir gausu vandens, taip pat kalvų apaugusių miškų augalais, savybėmis, tai taip pat lemia klimatą ir gaminio savybes. Žaliava, gaminys ir saugoma nuoroda visi kartu susiję su atitinkamos vietovės socialine ir ekonomine raida.

4.7. Kontrolės institucija:

Pavadinimas: INEQ — Istituto Nord Est Qualità Adresas: Via Rodeano 71 33038 S. Daniele del Friuli UD ITALIA Tel. +39 0432940349 Faksas +39 0432943357 El. paštas: info@ineq.it

4.8. Ženklinimas etiketėmis:

Etiketėje aiškiomis ir nenusitrinančiomis raidėmis turi būti užrašytas saugomos kilmės vietos nuorodos pavadinimas Prosciutto Toscano, užrašas turi aiškiai skirtis nuo kitų užrašų etiketėje, po jo tuoj pat turi būti nuoroda Denominazione di Origine Protetta (saugoma kilmės vietos nuoroda) arba santrumpa D.O.P. Kitokį apibūdinimą, kurio nebuvo aiškiai numatyta, pridėti draudžiama. Tačiau leidžiama naudoti nuorodas į pavadinimus, gamintojo pavadinimus ar privačius prekės ženklus, jei jos nėra giriamojo pobūdžio ir neklaidina pirkėjų. Ant kumpio taip pat gali būti nurodytas ūkio, kuriame užauginta gamybai naudota kiauliena, jei visa žaliava yra iš to paties ūkio. Prosciutto Toscano kumpiu galima pradėti prekiauti ne vėliau kaip per 30 mėnesių nuo šviežio kumpio apdorojimo. Prosciutto Toscano kumpis taip pat gali būti parduodamas be kaulų, supjaustytas įvairaus svorio dalimis arba pjaustytas griežinėliais. Visų nurodytų tipų produkcija turi būti parduodama supakuota į specialias maistui skirtas dėžes ar maišelius, kurie tinkamai užplombuojami. Kai parduodamas kumpis be kaulo, ant jo turi būti matomas išdegintas ženklas. Jei kumpis supjaustomas į gabalus, ant kiekvieno gabalo turi būti išdegintas ženklas. Jei ženklas nebuvo išdegintas pasibaigus brandinimui, gamintojas dalyvaujant kontrolės institucijos darbuotojui tai turi atlikti prieš supjaustydamas kumpį į gabalus.